REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/162-19

12. septembar 2019. godine

B e o g r a d

ZAPISNIK

43. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 3. JULA 2019. GODINE

Sednica je počela u 11 časova.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Zoran Bojanić, Snežana R. Petrović, Ana Čarapić i Gorica Gajić.

Sednici su prisustvovali zamenici odsutnih članova Odbora: Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

Sednici nisu prisustvovali članovi Odbora: Tomislav Ljubenović, Branislav Mihajlović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, ispred Ministarstva privrede prisustvovali: Dragan Grugurević, državni sekretar, Dubravka Drakulić, Dragan Ugrčić i Dušan Vučković, pomoćnici ministra, Lucija Dujović, šef Odseka i Ankica Momčilović, samostalni savetnik, i ispred Ministarstva trgovine, turizma i telekomunikacija: Stevan Nikčević, Vesna Kovač i Miroslav Knežević, državni sekretari i Olivera Jocić, pomoćnik ministra.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacije o radu Ministarstva privrede za period januar-mart 2019. godine (10 broj 02-1540/19 od 23. aprila 2019. godine);
2. Razmatranje Izveštaja Ministarstva privrede o stanju postupka privatizacije za januar 2019. godine (broj 02-357/19 od 1. marta 2019. godine);
3. Razmatranje Izveštaja Ministarstva privrede o stanju postupka privatizacije za februar 2019. godine (broj 02-437/19 od 12. marta 2019. godine);
4. Razmatranje Izveštaja Ministarstva privrede o stanju postupka privatizacije za mart 2019. godine (broj 02-437/19-1 od 11. aprila 2019. godine);
5. Razmatranje Izveštaja Ministarstva privrede o stanju postupka privatizacije za april 2019. godine (10 broj 02-437/19-2 od 17. maja 2019. godine);
6. Razmatranje Izveštaja Ministarstva privrede o stanju postupka privatizacije za maj 2019. godine (10 broj 02-437/19-3 od 14. juna 2019. godine);
7. Razmatranje Izveštaja o radu Ministarstva trgovine, turizma i telekomunikacija za period od 1. januara do 31. marta 2019. godine (10 broj 02-1799/19 od 7. juna 2019. godine);
8. Razno.

Pre prelaska na rad prema utvrđenom dnevnom redu, na predlog predsednika, Odbor je jednoglasno odlučio da objedini raspravu o prvoj, drugoj, trećoj, četvrtoj, petoj i šestoj tački dnevnog reda i da se glasanje obavi o svakoj tački dnevnog reda pojedinačno.

Prva, druga, trća, četvrta, peta i šesta tačka dnevnog reda - **Informacija o radu Ministarstva privrede za period januar-mart 2019. godine; Izveštaj Ministarstva privrede o stanju postupka privatizacije za januar 2019. godine**; **Izveštaj Ministarstva privrede o stanju postupka privatizacije za februar 2019. godine**; **Izveštaj Ministarstva privrede o stanju postupka privatizacije za mart 2019. godine**; **Izveštaj Ministarstva** **privrede o stanju postupka privatizacije za april 2019. godine**; **Izveštaj Ministarstva privrede o stanju postupka privatizacije za maj 2019. godine.**

Odbor je razmotrio informaciju o radu Ministarstva privrede za period januar-mart 2019. godine i podneo Izveštaj Narodnoj skupštini.

U uvodnim napomenama, Dragan Grgurević, državni sekretar u Ministarstvu privrede, izneo je da se u izveštajnom periodu radilo na pet nacrta zakona. U postupku privatizacije je bilo 87 subjekata privatizacije, na dan 31. marta 2019. godine. Objavljeni su javni pozivi za privatizaciju „Valjevske pivare“, „Luke Novi Sad“ i Veterinarske stanice „Lajkovac“. U maju je potpisan ugovor za prodaju „Luke Novi Sad“. U Izveštaju je sadržan pregled i status osam strateških preduzeća, od „HIP – Petrohemija a.d, Pančevo“ do „JP PEU Resavica“. Izvršeno je 11 terenskih kontrola poštovanja ugovornih obaveza, 37 kancelarijskih kontrola i 7 kontrola rada privremenih zastupnika kapitala u subjektima privatizacije. Kupcima je upućeno 11 obaveštenja o naknadnim rokovima za izvršenje ugovornih obaveza i 41 obaveštenje o ispunjenju ugovornih obaveza. Kada je reč o Nacionalnom investicionom planu, odobrena su sredstva u iznosu od 324 miliona dinara, od čega je za projekte Ministarstva odobreno oko 83 miliona i 700 hiljada dinara. Infrastrukturni projekti definisani su kroz projekte za unapređenje lokalne i regionalne infrastrukture i za podršku za razvoj infrastrukture u poslovnim zonama. Detaljno je navedeno koji su projekti u pitanju i nivo finansijske podrške. Svi projekti podležu terenskoj kontroli izvršenja i ispunjenja ugovora i na osnovu tih kontrola vrši se isplata predviđenih sredstava. U oblasti malih i srednjih preduzeća i preduzetništva, u okviru mera za unapređenje poslovnog okruženja, izvršene su pripreme i revidirane preporuke za 296 administrativnih postupaka koji su u nadležnosti 18 institucija. U oblasti kontrole i nadzora nad radom javnih preduzeća, uređuje se sistem stručnog usavršavanja i uvodi sertifikacija za organe upravljanja. U cilju unapređenja korporativnog upravljanja, Ministarstvo preko Sektora za kontrolu i nadzor nad radom javnih preduzeća učestvuje u nizu projekata. Od drugih aktivnosti, u portfelju Ministarstva nalazi 138 investicionih projekata, od kojih su neki aktivni, a neki su u fazi monitoringa. Zaključeno je novih 18 ugovora o dodeli sredstva podsticaja od oko 22 miliona dinara, a ukupna vrednost planiranih investicija u skladu sa tim ugovorima je oko 78 miliona dinara. Realizacijom ovih projekata, predviđeno je otvaranje preko 5000 novih radnih mesta. Takođe, Ministarstvo daje podršku mladim ljudima da samostalno krenu u biznis. Za prvih pet meseci prodata je „Luka Novi Sad“ za 7,9 miliona evra, prodata je „Valjevska pivara“ za 3,5 miliona evra, Veterinarska stanica „Lajkovac“ za 37 000 evra i „Hidrotehnika-Hidroenergetika“ za 970 000 evra. 6. februara 2019. pravosnažno je usvojen Unapred pripremljeni plan reorganizacije preduzeća Fabrika maziva „Fam“ iz Kruševca, a 24. februara o.g. je potpisan ugovor sa kompanijom „Valvolin“ o kupovini imovine fabrike maziva iz Kruševca to ključne stvari za ovaj period na koji se odnosi izveštaj.

Dubravka Drakulić, pomoćnik ministra, je ukazala da od 38 preduzeća čiji je osnivač RS, jedno preduzeće ne dostavlja izveštaje. Radi se o ski centru Brezovica, koje je dugi niz godina onemogućeno da radi. Trideset sedam republičkih javnih preduzeća je u prvom kvartalu ostvarilo dobit od oko 9 milijardi dinara. Najuspešniji, koji su ostvarili rezultate iznad očekivanih, su: JP „Srbijagas“, JP „Elektroprivreda Srbije“, JP „Skijališta Srbije“ JP „Žželeznice Srbije“, JP „Elektromreža Srbije“, „Državna lutrija“. Realizacija plana je negde oko 95% od planiranog, poslovni prihodi su za 5 posto manji od planiranih, ali su i rashodi za toliko manji. Takođe, značajno je u ovom i u prethodnom periodu, da se ušlo u proces digitalizacije izveštavanja javnih preduzeća u okviru projekta koji se odnosi na refermu lokalnih javnih finansija. Sa projektom će se razvijati i softver koji će omogućiti elektronsko kvartalno izveštavanje javnih i komunalnih preduzeća, odnosno jedinica lokalne samouprave i elektronsko izveštavanje jedinice lokalne samouprave prema Ministarstvu privrede. Dodatna vrednost celokupnog projekta će biti i to da će republička preduzeća u perspektivi izveštavati Ministarstvo privrede u elektronskom obliku.

Dušan Vučković, pomoćnik ministra provrede, istakao je da, kada je reč o radu Sektora za privredna društva i registre, Ministarstvo je pripremilo 94 žalbe i konstatovao da je smanjivanje broja žalbi očigledan trend u ovoj godini. 2017. godine je bilo oko 50 žalbi mesečno, a 40 žalbi mesečno u toku prošle godine. U prvom kvartalu 2019. godine taj broje je oko 30 žalbi ide mesečno, što je rezultat rada Sektora. Kroz taj rad i kroz izmene Zakona, poboljšao se i rad APR-a. Četiri podnete predstavke se nisu odnosile na rad Agencije za privredne registre ili Ministarstva. To su predstavke građana koji su ukazivali na veliki problem koji je započet naročito prošle godine, a nastavljen i ove godine, da sudski izvršioci dolaze građanima na vrata da plene imovinu, zato što su na njihovoj adresi neke firme registrovale svoje sedište bez ikakvog njihovog znanja, zaključenog ugovora ili tome sličnog. Sve te predstavke su uvažene i poništena ta rešenja, s obzirom na to da APR po sadašnjim propisima nema mogućnost da istražuje da li zaista pravni osnov za korišćenje tog prostora postoji. To je sve u nadzoru poništavano, u saradnji sa Poreskom upravom i obaveštavanjem Poreske uprave. U narednom periodu, kada je u pitanju registracija sedišta i promena sedišta firmi, tražiće se pravni osnov za korišćenje prostora (overen ugovor ili vlasnički list).

Povodom ovih tačaka dnevnog reda, nije bilo pitanja, ni diskusije.

a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period januar-mart 2019. godine;

b) Odbor je većinom glasova usvojio Izveštaj Ministarstva privrede o stanju postupka privatizacije za januar 2019. godine;

v) Odbor je većinom glasova usvojio Izveštaj Ministarstva privrede o stanju postupka privatizacije za februar 2019. godine;

g) Odbor je većinom glasova usvojio Izveštaj Ministarstva privrede o stanju postupka privatizacije za mart 2019. godine;

d) Odbor je većinom glasova usvojio Izveštaj Ministarstva privrede o stanju postupka privatizacije za april 2019. godine;

đ) Odbor je većinom glasova usvojio Izveštaj Ministarstva privrede o stanju postupka privatizacije za maj 2019. godine.

Sedma tačka dnevnog reda- **Izveštaj po radu Ministarstva trgovine, turizma i telekomunikacija za period od 1. januara do 31. marta 2019. godine.**

Odbor je razmotrio Izveštaj o radu Ministarstva trgone, turizma i telekomunikacija za period od 1. januara do 31. marta 2019. godine i podneo Izveštaj Narodnoj skupštini.

U uvodnim napomenama, Stevan Nikčević, državni sekretar Ministarstva trgovine, turizma i telekomunikacija, informisao je o radu Sektora za bilateralnu ekonomsku saradnju i Sektora za spoljnotrgovinsku politiku i multilateralnu i regionalnu ekonomsku i trgovinsku saradnju. U prvom kvartalu na nivou Republike Srbije zabeležen je rast bruto domaćeg proizvoda za oko 2,5 %, a rast izvoza roba i usluga za 6,9% i rast uvoza za 9%. Po tome se vidi da je sektor spoljne trgovine rastao u znatno većem obimu nego bruto društveni proizvod. Izmenama nekoliko zakona uspelo se da se stvori bolji zakonodavni i pravni okvir za proširenje saradnje i povećanje izvoza. Bilo nekoliko značajnih mešovitih ekonomskih komiteta za saradnju sa pojedinim zemljama. Zasedanje Međuvladinog komiteta za trgovinu, ekonomsku i naučno-tehničku saradnju sa Ruskom Federacijom je održano u martu ove godine u Beogradu. Zasedanje Međuvladine komisije za trgovinsko-ekonomsku saradnju sa Republikom Belorusijom održano je 30. i 31. januara 2019. godine u Minsku. Značajno je i usaglašavanje teksta Sporazuma o slobodnoj trgovini sa Evroazijskom ekonomskom unijom, koji je u ovom periodu u potpunosti usaglašen. Očekuje se njegovo potpisivanje u oktobru ove godine u Moskvi. Jedna od značajnih aktivnosti je bila priprema za naše učešće na Svetskoj izložbi u Dubaiju (Ekspo Dubai 2020) iduće godine, koja je od državnog značaja, imajući u vidu visok nivo odnosa koji Srbija ima sa Ujedinjenim Arapskim Emiratima. Izložba će se održati u oktobru iduće godine i trajaće šest meseci, do aprila 2021. godine. U prvom kvartalu je izašao izveštaj međunarodne organizacije Small Arms Survey. To je referentna organizacija pod pokroviteljstvom Ujedinjenih Nacija koja prati transparentnost postupka izdavanja izvoznih i uvoznih dozvola kad su u pitanju naoružanje i vojna oprema. Mi smo zemlja sa najvećim brojem izdatih dozvola u regionu i šire. Za poslednjih pet godina smo konstantno između trećeg i petog mesta u svetu ispred mnogih zemalja, ne samo industrijski snažnijih, već i članica EU. I ove godine smo zauzeli peto mesto na Svetskoj rang listi i to je za ponos. Drugi sastanak stručne radne grupe za poljoprivredu, sanirarne i fitosanitarne mere održan je 22. februara u Neogradu. Tema sastanka su bile dalje aktivnosti na realizaciji Akcionog plana NKTOT za 2018. i 2019. godinu. U okviru pregovaračkog Poglavlja 30, u razgovorima sa Evropskom komisijom sagledava de naš napredak. Prema najnovijem izveštaju Evropske komisije, osnivanje i prvi rezultati rada NKTOT su ocenjeni kao ostvaren napredak i jedan od boljih reztultata koji je postignut. Takođe, komunikacija koja je uspostavljena sa poslovnom zajednicom kroz rad Vladinog tela vrlo dobro je ocenjena.

Olivera Jocić, pomoćnik ministra, zadužena za spoljnotrgovinsku politiku i multilateralnu i regionalnu ekonomsku i trgovinsku saradnju, iznela je da je najveće angažovanje zaposlenih u Sektoru bilo u Nacionalnm kordinacionom telu za olakšavanje trgovine. Telo je formirano u novebru 2017. godine i bilo je aktivno i na međunarodnom i na nacionalnom planu. Formirane su stručne radne grupe u kojima učestvuju i predstavnici poslovne zajednice, koji su kandidovali teme koje su važne za njih u smislu otklanjanja prepreka za trgovinu. Rešavani su bilateralni problemi. Stalna komunikacija postoji sa našim najvažnijim trgovinskim partnerima u regionu, sa Bosnom i Hercegovinom i Republikom Severnom Makedonijom. Obavljene su konsultacije sa predstavnicima Ujedinjenog Kraljevstva Velike Britanije i Severne Irske u vezi sa eventualnim budućim sporazumom, ukoliko istupe iz EU. Nastavak konsultacije je zakazan za kraj jula ili početak avgusta. Kada je reč o aktivnosti grupe za EU i EFTA, nije bilo značajnijih događaja osim standardnih odgovora na upitnike Evropske komisije o stanju reformi u Republici Srbiji, što je bila standardna aktivnost cele državne administracije. Podeljene su nadležnosti radi odgovora na upitnik Treće globalne revizije u vezi sa olakšanjem trgovine na nivou Ujedinjenih nacija, a odgovori na upitnik su u završnoj fazi. Predstavnici Ministarstva su učestvovali na sastancima u Ženevi koji se tiču olakšavanja trgovine i naših obaveza u smislu izrade izveštaja u vezi sa trgovinskim i ekonomski barijerama u Srbiji koji će biti prezentovan u Ženevi i to je u pripremnoj fazi. Kada je reč o radu Odeljenja za međunarodne sporazume i spoljnu trgovinu kontrolisanom robom, detaljno je dat statistički prikaz aktivnosti. Kada je reč o CEFTA, u direktnoj komunikaciji sa Kabinetom predsednika Vlade i Kabinetom predsednika Republike, dobijene su instrukcije za postupanje. Naša pozicija je da smo konstruktivni, da učestvujemo u radu CEFTA, usvajamo sporazume koji su ispregovarani pod okriljem CEFTA, ali ne pristajemo da se oni usvajaju na regionalnom nivou dok Priština ne ukine takse. Nema pozitivanog odgovora sa prištinske strane. Usvojen je CEFTA Dodatni protokol 6 o olakšanju trgovine, odnosno liberalizaciji trgovine u CEFTA regionu. U okviru Berlinskog procesa, učestvovali smo u delu: investicije i mobilnost, kao i u pregovorima o Sporazumu o međusobnom priznavanju profesionalnih kvalifikacija. Kao i u CEFTA, ni tu nema nikakvog pomaka ni usvajanja zbog prištinskih taksi.

Državni sekretar Vesna Kovač je predstavila izveštaj o radu unutrašnje trgovine. U prvom kvartalu 2019. godine održana javna rasprava o dva nacrta zakona, o Nacrtu zakona o izmenama i dopunama Zakona o elektronskoj trgovini i o Nacrtu zakona o trgovini. U prvom kvartalu 2019. godine pripremljena je prva radna verzija Nacrta zakona o zaštiti konkurencije, kojim će se omogućiti unapređenje procesnih prava stranaka u posebnom upravnom postupku pred Komisijom za zaštitu konkurencije. Vlada je sredinom marta donela Uredbu o izmeni Uredbe o kriterijumima za formiranje cena lekova za upotrebu u humanoj medicini, a čiji je režim izdavanja na recept. Odlukom su utvrđene cene na veliko lekova za upotrebu u humanoj medicini, čime je omogućeno usklađivanje cena lekova sa uporedivim cenama lekova u uporedivim zemljama, po podacima za 2018. godinu, i usklađivanje cena lekova sa kursom dinara na dan 7. decembra 2018. godine. Promena cena lekova koji se izdaju na recept će uticati na opšti pad cena za oko 0,01 procentnih poena. Kada je reč o projektnim aktivnostima u februaru 2019. godine, počeo je dvogodišnji Tvining projekat Evropske Unije: „Dalji razvoj zaštite konkurencije u Srbiji“. Glavni cilj projekta je doprinos procesu daljeg usklađivanja nacionalnog zakonodavstva u oblasti zaštite konkurencije sa pravom EU. Projekat se realizuje zajedno sa Komisijom za zaštitu konkurencije. Ministarstvo je iniciralo i Projekat za analizu nepoštenih trgovačkih praksi u Republici Srbiji i regionu. Kada je reč o Zakonu o posredovanju i prometu i zakupu nepokretnosti nastavljeno je sa organizovanjem ispita za posrednike. Ni jedan posrednik koji je osuđivan ne može legalno da se bavi posredovanjem u prometu i zakupu nepokretnosti i neće moći da se upiše u registar. Što se tiče Sektora za zaštitu potrošača kontinuirano se radi na aktivnostima predviđenim Tvining projektom IPA 2013, Dalji razvoj zaštite potrošača u Srbiji, koje Ministarstvo sprovodi u saradnji sa Ministarstvom za inovacije i tehnologiju Mađarske i Regionalnom razvojnom Agencijom iz Slovačke Republike. U toku je realizacija 8 programa udruženja potrošača odobrenih na konkursu za finansiranje programa za zaštitu potrošača od javnog interesa. Vrednost sredstava koji je dat za zaštitu potrošača je 20 miliona dinara. Cilj ovog konkursa je da se podrže svi programi koji će realizovati udruženje, u cilju aktivnosti i informisanja i edukovanjem potrošača i njihovim pravima. Prema podacima kojima raspolaže Sektor za zaštitu potrošača, za period od 1. januara do 31. marta 2019. godine, evidentirano je ukupno 7480 prigovora potrošača i najveći broj se odnosi na prigovore za nepoštovanje potrošačkih prava u postupku reklamacije, oko 30%. U ovom periodu je obeležen Svetski dan potrošača 15. marta i tom prilikom u Trgovačkoj školi u Beogradu je održana edukacija učenika trgovačke škole i organizovano takmičenje učenika. Kada je reč o Sektoru tržišne inspekcije, Sektor učestvuje u Tvining projektu IPA 2016- Zaštita sprovođenja prava intlektualne svojine. Nastavlja se sprovođenje mera u borbi protiv sive ekonomije. Kada je reč o projektu e-Inspektor, tržišna inspekcija je izvršila pripremu za unos podataka u sistem e-Inspektor.

Kada je reč o Sektoru za turizam, Miroslav Knežević, državni sekretar, izneo je da je krajem februara je održan u Beogradu 41. Međunarodni sajam turizma, kome su prisustvovale brojne delegacije iz cele Evrope i čitavog sveta. Iskorišćena je prilika da se obavi veliki broj bilateralnih sastanaka, u skladu sa ciljevima naše spoljne politike. Kada je reč o sastancima, održani su važni sastanci sa predstavnicima iz Egipta, Albanije, Crne Gore, Republike Srpske, Ruske Federacije. Sastanci su rezultirali određenim dogovorima i to će biti predmet izveštaja u drugom kvartalu. Ministar je potpisao Sporazum o saradnji u oblasti turizma sa ministrom Republike Bugarske i Memorandum o saradnji. Nakon završenog sajma, u prvoj nedelji marta, potpisan je Memorandum o razumevanju i saradnji u oblasti turizma između Ministarstva trgovine turizma i telekomunikacija RS i Ministarstva turizma vazdušnog saobraćaja rukotvorine i socijalne ekonomije kraljevine Maroko u Rabatu. Kada je reč o turističkim proizvodima za vreme održavanja Međunarodnog sajma nautike, lova i ribolova, naši predstavnici su učestvovali na okruglom stolu 1. marta, gde se razgovaralo o potencijalima u nautičkom turizmu koji su trenutno neiskorišćeni. Kada je reč o realizaciji projekata u razvoju turizma podsetio je da su u skladu programa raspored i korišćenje subvencija i istaknuto je da su u januaru mesecu ostvarili u skladu sa usvajanjem programa raspored korišćenja subvencija transfera i dotacija namenjenih za projekte razvoja turizma kao i da su pisai konkursi i za edukaciju promociju i treninge i za finansiranje turističke infrastrukture. Krajem januara je raspisan konkurs za dodelu i korišćenje kreditnih sredstava za podsticanje kvaliteta turističke ponude. Prvog janura je počela akcija dodele vaučera za odmor u Srbiji, za koju je Vlada izdvojila, tj. predvidela budžetom 500 miliona dinara, prvobitno za 100 000 vaučera. Međutim, zbog velikog interesovanja građana, Ministarstvo se obratilo Vladi u martu za dodatna sredstva i odobrena su sredstva za još 20 000 vaučera, oko 100 miliona dinara. U aprilu je potrošeno svih 120 000 vaučera. Kada je reč o rezultatima ostvarenim u turizmu za prva 4 meseca, i izveštaju za prva tri, stopa rasta dolazaka je nešto manje od 5%, i kada je reč o ostvarenim noćenjima to je nešto malo više od 5%. Suština je da se beleži kontinuiran rast, u skladu sa sprovedenim reformama. Očekuje se da se taj trend nastavi u budućnosti sledeće godine kada bude bio jedinstveni centralni informacioni sistem u turizmu i u ugostiteljstvu. Dobiće se potpuno precizna statistika i videće se koliko je tačno turista boravilo u Srbiji. Radilo se na podsticaju unapređenja inostranog turističkog prometa u RS. Vlada je usvojila uredbu kojom se od sredine februara podstiče međunarodni promet, na taj način što se našim turističkim agencijama organizovano dovode strani turisti u grupama od 15 i više, u trajanju od tri i više noći.

Povodom ove tačke dnevnog reda, nije bilo pitanja, ni diskusije.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. januara do 31. marta 2019. godine.

**Osma tačka:** Razno.

Predsedavajća je podsetila da, prema članu 23. stav 3. Zakona o zaštiti konkurencije („Službeni glasnik RS“, br. 51/09 i 95/13), predsednika Komisije za zaštitu konkurencije i članove Saveta Komisije bira i razrešava Narodna skupština na predlog nadležnog odbora za poslove trgovine. Članom 23. stav 7. Zakona regulisano je da se izbor organa Komisije vrši po javnom konkursu koji oglašava predsednik Narodne skupštine, najkasnije tri meseca pre isteka mandata predsednika Komisije i članova Saveta Komisije.

Odlukom Narodne skupštine Republike Srbije o izboru predsednika Komisije za zaštitu konkurencije od 29. oktobra 2014. godine, na period od pet godina, izabran je doc. dr Miloje Obradović ("Službeni glasnik RS", broj 117/14), a Odlukom Narodne skupštine Republike Srbije o izboru članova Saveta Komisije za zaštitu konkurencije od 29. oktobra 2014. godine, na period od pet godina, izabrani su dr Veljko Milutinović, Mirjana Mišković-Vukašinović, Marko Obradović i Ivan Ugrin ("Službeni glasnik RS", broj 117/14). Predsedniku Komisije i članovima Saveta Komisije za zaštitu konkurencije mandat ističe 29. oktobra ove godine, tako da je zakonski rok za oglašavanje javnog konkursa za izbor predsenika Komisije i članova Saveta Komisije 29. jul 2019. godine. U međuvremenu, član Saveta Ivan Ugrin je otišao u penziju, što je prema članu 24. st. 2. i 3. bio razlog da Odbor konstatuje prestanak mandata i sprovede postupak izbora člana Saveta Komisije. Odlukom Narodne skupštine od 27. decembra 2016. godine („Službeni glasnik RS“, broj 106/16) za člana Saveta je izabran Čedomir Radojčić, diplomirani pravnik, kome mandat ističe 27. decembra 2021. godine. Prema odredbi člana 24. st. 2. i 3. Zakona o zaštiti konkurencije, nastupanje razloga za prestanak mandata konstatuje nadležni skupštinski odbor.

Na predlog predsednika, Odbor je jednoglasno konstatovao da mandat predsedniku Komisije za zaštitu konkurencije doc. dr Miloju Obradoviću i članovima Saveta Komisije dr Veljku Milutinoviću, Mirjani Mišković-Vukašinović i Marku Obradoviću ističe 29. oktobra 2019. godine, istekom vremena na koje su izabrani, čime su se stekli uslovi za pokretanje postupka za izbor novih organa Komisije za zaštitu konkurencije, o čemu će predsednik Odbora obavestiti predsednika Narodne skupštine i generalnog sekretara.

Sednica je zaključena u 12 časova i 18 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović